白居易
早春西湖闲游怅然兴怀忆与微之同赏…偶成十八韵寄微之
上马复呼宾，湖边景气新。管弦三数事，骑从十馀人。
立换登山屐，行携漉酒巾。逢花看当妓，遇草坐为茵。
西日笼黄柳，东风荡白蘋.小桥装雁齿，轻浪甃鱼鳞。
画舫牵徐转，银船酌慢巡。野情遗世累，醉态任天真。
彼此年将老，平生分最亲。高天从所愿，远地得为邻。
云树分三驿，烟波限一津。翻嗟寸步隔，却厌尺书频。
浙右称雄镇，山阴委重臣。贵垂长紫绶，荣驾大朱轮。
出动刀枪队，归生道路尘。雁惊弓易散，鸥怕鼓难驯。
百吏瞻相面，千夫捧拥身。自然闲兴少，应负镜湖春。